**D ô v o d o v á s p r á v a**

# **Všeobecná časť**

Návrh ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Martin Klus a Milan Laurenčík.

Cieľom návrhu ústavného zákona je odstrániť neopodstatnené ústavné obmedzenie, podľa ktorého sa voľby prezidenta Slovenskej republiky majú vykonať najneskôr 60 dní pred uplynutím funkčného obdobia dosluhujúceho prezidenta. 60-dňová lehota je značne obmedzujúca pre prípadné zlučovanie volieb prezidenta Slovenskej republiky s voľbami do Európskeho parlamentu, ktoré sa rieši samostatným návrhom novely zákona o podmienkach výkonu volebného práva (tlač 1056) predkladaným na schôdzu Národnej rady Slovenskej republiky so začiatkom v septembri 2018; táto novela nadväzuje na vhodne nastavenú novelu volebného zákona z marca 2017, ktorou sa zlúčilo konanie župných a komunálnych volieb. Túto 60-dňovú lehotu je však možné skrátiť bez ohľadu na prijatie novely volebného zákona upravujúceho zlúčenie volieb, pretože 60 dňový odstup nemá žiaden racionálny základ a v iných štátoch Európskej únie si vystačia s omnoho kratšou lehotou; napríklad súčasný francúzsky prezident zvíťazil vo voľbách dňa 7. mája 2017 a už 14. mája 2017 sa ujal funkcie. Navyše príliš veľký časový odstup od volieb predlžuje medziobdobie, kedy dôveru občanov mohol získať iný prezident, no kompetencie stále vykonáva prezident dosluhujúci, čo zároveň znižuje jeho váhu.

Predložený návrh ústavného zákona nemá negatívny vplyv na štátny rozpočet, ani na rozpočet verejnej správy, nemá negatívny vplyv na podnikateľské prostredie, nemá negatívny sociálny vplyv, nemá ani negatívny vplyv na životné prostredie a ani na informatizáciu spoločnosti.

Návrh ústavného zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

V záujme umožnenia konania zlúčených volieb prezidenta Slovenskej republiky a volieb do Európskeho parlamentu sa v Ústave Slovenskej republiky navrhuje nahradiť dnešný ústavou predpokladaný odstup medzi konaním prvého kola volieb prezidenta a skončením funkčného obdobia dosluhujúceho prezidenta z neopodstatnených 60 dní na 30 dní. Vzhľadom na to, že slovné spojenie „60 dní“ sa v čl. 103 ods. 3 nachádza na dvoch miestach, zahrnutie slova „najneskôr“ vymedzuje, na ktorom mieste v odseku 3 dochádza k zmene.

**K čl. II**

Navrhuje sa nadobudnutie účinnosti návrhu ústavného zákona na 1. decembra 2018.